Houtwerk en Kuns
Hebron lê in die hart van die boegoebedryf en die wêreld se grootste aanplanting van boegoe word hier aangetref.
Boegoe is 'n laaggroeiende struik inheems in veral die Wes-Kaap. Die medisinale gebruik van boegoe is deel van die kulturele erfenis van die Khoi-San. Hulle het die blare gekou om maagkwale te behandel en het ook die blare met skaapvet gemeng en dit as wondsalf gebruik. Die mengsel is ook as "parfuum" benut. In ons eie onlangse verlede is boegoe gebruik as bymiddel in brandewyn - die bekende Boegoebrandewyn, wat talle kwale moes besweer.
Nadat die Nederlanders in die 17de eeu in die Kaap aangekom het, het hulle van die wonderlike struik te hore gekom en dit vir verskeie kwale aangewend. Boegoe was inderdaad die eerste uitvoerproduk van die Kaap die Goeie Hoop na Europa.
Kwale wat met boegoe behandel word, sluit in: urienweginfeksie, ontsteking van die prostaat, water-retensie, rumatiek, koors, nierstene, cholera en spierpyne.
Boegoe se vlugtige olie word vandag algemeen in die voedsel- en dranknywerheid gebruik as bousteen van verskeie geure soos o.a. swartbessie, pomelo, granadilla en verskeie bessie-kombinasies.
Afriplex is die moedermaatskappy wat die verbouing, verwerking en verspreiding van die boegoe, nasionaal sowel as internasionaal, behartig.
Boegoe in blom
Boegoe-distilleringsaanleg op Hebron
Twee boegoeprodukte is by Hebron te koop:
Op die boegoespoor
Inwonende gaste het die geleentheid om die boegoespoor te vat en op die plaas tussen die boegoe-aanplantings te stap om so eerstehands met die struik kennis te maak.
Die Piket-bo-Berg is die tuiste van meer as twintig Proteaspesies en op Hebron self is daar drie verskillende spesies Koekemakrankas (Gethyllis spiralis). Koekemakranka is 'n Koi-naam wat vandag steeds gebruik word.
Klik hier vir 'n lys van die verskillende Proteaspesies wat op Hebron en in die Piket-bo-Berg aangetref word.
Hebron bied ingelegde olywe en olyfolie aan. Gaste is ook welkom om self olywe te pluk vir eie verwerking.
Benewens boegoe word 'n verskeidenheid plante op Hebron gekweek vir die vervaardiging van komplementêre medisinale produkte.